Illum il-Kummissjoni Ewropea tippubblika r-rapport tagħha dwar it-tieni rieżami annwali fir-rigward ta' kif jaħdem il-Ħarsien tal-Privatezza UE-Stati Uniti. Ir-rapport ta' din is-sena juri li l-Istati Uniti qed ikomplu jiżguraw livell adegwat ta' protezzjoni għad-data personali ttrasferita permezz tal-Ħarsien tal-Privatezza mill-UE lill-kumpaniji parteċipanti fl-Istati Uniti. Il-passi meħuda mill-awtoritajiet tal-Istati Uniti biex jimplimentaw ir-rakkomandazzjonijiet magħmula mill-Kummissjoni fir-rapport tas-sena li għaddiet tejbu l-funzjonament tal-qafas. Madankollu, il-Kummissjoni tistenna li l-awtoritajiet tal-Istati Uniti jaħtru Ombudsman permanenti sat-28 ta' Frar 2019, biex jissostitwixxi lil Aġent Ombudsman ta' bħalissa. Ombudsman permanenti huwa mekkaniżmu importanti sabiex jiġi żgurat li l-ilmenti dwar l-aċċess għad-data personali mill-awtoritajiet tal-Istati Uniti jiġu indirizzati. Il-Viċi President tal-Kummissjoni Ewropea għas-Suq Uniku Diġitali Andrus Ansip, qal: “Ir-rieżami tal-lum juri li l-Ħarsien tal-Privatezza huwa kollox ma' kollox suċċess. Aktar minn 3,850 kumpanija ġew iċċertifikati, inklużi kumpaniji bħal Google, Microsoft u IBM - flimkien ma' bosta SMEs. Dan jipprovdi pedament operattiv biex inkomplu ntejbu u nsaħħu kontinwament il-mod ta' kif jaħdem il-Ħarsien tal-Privatezza. Issa nistennew li sħabna l-Amerikani jaħtru Ombudsman fuq bażi permanenti, sabiex inkunu ċerti li r-relazzjonijiet bejn l-UE u l-Istati Uniti fir-rigward tal-protezzjoni tad-data jkunu totalment affidabbli.” Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, saħqet: “L-UE u l-Istati Uniti qed jiffaċċjaw sfidi komuni li dejjem qed jikbru f'dak li jirrigwarda l-protezzjoni tad-data personali, kif juri l-iskandlu ta' Facebook / Cambridge Analytica. Il-Ħarsien tal-Privatezza huwa wkoll djalogu li fuq żmien twil għandu jikkontribwixxi biex is-sistemi tagħna jikkonverġu, fuq il-bażi ta' drittijiet orizzontali b'saħħithom u ta' infurzar indipendenti qawwi. Tali konverġenza fl-aħħar mill-aħħar issaħħaħ is-sisien li fuqhom huwa bbażat il-Ħarsien tal-Privatezza. Sadanittant, l-elementi kollha tal-Ħarsien iridu jkunu qed jaħdmu bil-potenzjal kollu tagħhom, inkluż l-Ombudsman. It-titjib li diġà seħħ jinkludi t-tisħiħ mid-Dipartiment tal-Kummerċ tal-proċess ta' ċertifikazzjoni u tas-sorveljanza proattiva tiegħu fuq il-qafas. Id-Dipartiment tal-Kummerċ, kif irrakkomandat fl-ewwel rieżami annwali tal-Kummissjoni, waqqaf bosta mekkaniżmi, bħal sistema ta' kontrolli (“kontrolli fil-post”), li tagħżel b'mod każwali kumpanniji biex jiġi vverifikat li dawn jikkonformaw mal-prinċipji tal-Ħarsien tal-Privatezza. Mal-100 kumpanija ġew ikkontrollati: 21 kellhom problemi li issa ġew solvuti. Il-proċeduri ta' rieżami addizzjonali għall-konformità jinkludu wkoll analiżi tal-websites tal-parteċipanti fil-Ħarsien tal-Privatezza, biex jiġi żgurat li l-links għall-politiki ta' privatezza qegħdin sew. Id-dipartiment tal-Kummerċ poġġa fis-seħħ sistema biex jidentifika d-dikjarazzjonijiet foloz sabiex jimpedixxi lill-kumpaniji milli jiddikjaraw ruħhom konformi mal-Ħarsien tal-Privatezza jekk dawn ma jkunux ġew iċċertifikati. . Il-Kummissjoni Federali tal-Kummerċ (Federal Trade Commission) uriet ukoll approċċ aktar proattiv fl-infurzar bil-monitoraġġ tal-prinċipji tal-Ħarsien tal-Privatezza, inkluż permezz ta' taħrikiet sabiex il-kumpaniji parteċipanti jintalbu jagħtu informazzjoni. Rigward l-aċċess għal data personali minn awtoritajiet pubbliċi tal-Istati Uniti għal skopijiet ta' sigurtà nazzjonali, inħatru membri ġodda fil-Bord ta' Sorveljanza tal-Privatezza u l-Libertajiet Ċivili (PCLOB, Privacy and Civil Liberties Oversight Board), biex b'hekk il-kworum tal-Bord reġa' ġie għal li kien. Ir-rapport tal-Bord dwar l-implimentazzjoni tal-Presidential Policy-Directive Nru 28 (il-PPD-28, li tipprevedi l-protezzjoni tal-privatezza għal ċittadini li mhumiex Amerikani), sar pubblikament disponibbli. Dan jikkonferma li din il-protezzjoni tal-privatezza, għal ċittadini li mhumiex Amerikani, tiġi implimentata fil-Komunità tal-Intelligence tal-Istati Uniti. Fit-tieni rieżami tqiesu l-iżviluppi rilevanti fis-sistema legali tal-Istati Uniti fil-qasam tal-privatezza. Id-Dipartiment tal-Kummerċ nieda konsultazzjoni dwar l-approċċ federali marbut mal-privatezza tad-data, li għaliha kkontribwixxiet il-Kummissjoni, u l-Kummissjoni Federali għall-Kummerċ tal-Istati Uniti qed tirrifletti dwar is-setgħat attwali tagħha f'dan il-qasam. B'rabta mal-iskandlu ta' Facebook / Cambridge Analytica, il-Kummissjoni ħadet nota tal-konferma tal-Kummissjoni Federali tal-Kummerċ, jiġifieri li l-investigazzjoni tagħha dwar dan il-każ għadha għaddejja. Il-passi li jmiss Ir-rapport se jintbagħat lill-Parlament Ewropew, lill-Kunsill, lill-Bord Ewropew għall-Protezzjoni tad-Data u lill-awtoritajiet tal-Istati Uniti. Il-Kummissjoni Ewropea tistenna li l-gvern tal-Istati Uniti jidentifika persuna li għandha tinħatar fil-kariga ta' Ombudsman fuq bażi permanenti, sa mhux aktar tard mit-28 ta' Frar 2019. Jekk dan ma jseħħx sa din id-data, il-Kummissjoni se tikkunsidra li tieħu l-miżuri xierqa f'konformità mar-Regolament Ġenerali dwar il-Protezzjoni tad-Data. Il-kuntest Id-deċiżjoni dwar il-Ħarsien tal-Privatezza UE-Stati Uniti ġiet adottata fit-12 ta' Lulju 2016 u l-qafas tal-Ħarsien tal-Privatezza beda jitħaddem fl-1 ta' Awwissu 2016. Dan jipproteġi d-drittijiet fundamentali ta' kull persuna fl-UE li d-data personali tagħha tiġi ttrasferita lil kumpaniji ċċertifikati fl-Istati Uniti għal skopijiet kummerċjali, u ġġib ċarezza legali għan-negozji li jiddependu fuq it-trasferimenti transatlantiċi tad-data. Il-Kummissjoni ħadet l-impenn li ta' kull sena tirrevedi l-arranġament biex tevalwa jekk dan ikunx għadu jiżgura livell adegwat ta' protezzjoni għad-data personali. Wara l-ewwel rieżami annwali li sar fl-2017, il-Kummissjoni għamlet għadd ta' rakkomandazzjonijiet biex tkompli ttejjeb il-funzjonament prattiku tal-Ħarsien tal-Privatezza. Fit-18 ta' Ottubru 2018, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, flimkien mas-Segretarju tal-Kummerċ tal-Istati Uniti Wilbur Ross, nediet id-diskussjonijiet dwar it-tieni rieżami tal-Ħarsien tal-Privatezza UE-Stati Uniti (dikjarazzjoni). Il-konklużjonijiet ta' dan ir-rapport huma bbażati fuq laqgħat ma' rappreżentanti tad-dipartimenti kollha tal-Gvern Amerikan inkarigati mill-ġestjoni tal-Ħarsien tal-Privatezza, inklużi l-Kummissjoni Federali tal-Kummerċ, l-Uffiċċju tad-Direttur tal-Intelligence Nazzjonali (ODNI, Office of the Director of National Intelligence), id-Dipartiment tal-Ġustizzja (Department of Justice) u d-Dipartiment tal-Istat (State Department), li saru fi Brussell f'nofs Ottubru 2018, fuq studju dwar it-teħid tad-deċiżjonijiet awtomatizzat ikkummisjonat mill-Kummissjoni, kif ukoll huma bbażati fuq il-kontribut ta' bosta partijiet ikkonċernati, inkluż feedback minn kumpaniji u minn NGOs interessati mill-privatezza. Fir-rieżami ħadu sehem ukoll rappreżentanti tal-awtoritajiet indipendenti tal-UE għall-protezzjoni tad-data. Għal Aktar Informazzjoni Rapport dwar it-tieni rieżami annwali tal-Ħarsien tal-Privatezza UE-Stati Uniti Dokument ta' Ħidma tal-Persunal Dikjarazzjoni Konġunta UE-Stati Uniti, mit-tieni rieżami annwali Rapport dwar l-ewwel rieżami annwali tal-Ħarsien tal-Privatezza UE-Stati Uniti Il-Ħarsien tal-Privatezza UE-Stati Uniti inkluża l-Gwida għaċ-Ċittadini Il-Ħarsien tal-Privatezza UE-Stati Uniti: Mistoqsijiet Frekwenti